《归次盱眙感赋》
清代·陆耀遹

昔年羸马经过地，摇落能将别绪催。暝色数峰随客到，秋声一夜渡淮来。

冠裳异代余松槚，龙虎英风没草莱。两载倦游重吊古，不堪携醉步层台。

作者简介：（1774—1836）江苏武进人，字绍闻，号劭文。县学生。工诗，喜金石，搜辑摹拓，所得甚富。尝客陕西巡抚幕。道光间，官阜宁教谕。有《续金石萃编》、《双白燕堂集》。